Lene Espersen (KF), 2006-12-12:
Jeg vil også sige tak for en debat, som jeg på rigtig mange måder synes har været god.
Jeg synes egentlig, det har været lidt sørgeligt ved debatten i dag, at dele af oppositionen har været mere optaget af, at vi skal tale os væk fra hinanden frem for at samles om at være med til at løse problemet.
Bare for at komme med et eksempel på det er der jo i første linje i det alternative vedtagelsesforslag, som dele af oppositionen har fremsat, en formulering om, at man konstaterer, at den samlede indsats har været mangelfuld.
Når man så spørger ordførerne, synger de hver sin melodi – og det er jo sådan set det, der kendetegner oppositionen på nuværende tidspunkt: Man er enig om at kritisere regeringen, men når der bliver spurgt, hvad det er, man er utilfreds med, har hver fugl sin egen sang at synge.
Der har ikke været noget samlet bud på, hvad man synes der har været mangelfuldt.
Det har været alt muligt, lige fra at kunderne skal kriminaliseres, til at politiet ikke har gjort det godt nok.
Fru Lone Dybkjær, som jeg egentlig synes havde et næsten helt filosofisk indlæg, talte om, at verden som sådan ikke har gjort nok ved problemet, så der har været alle mulige bud.
Alle kan selvfølgelig gå på talerstolen, for det er jo sådan set vores opgave at sige, hvad vi mener.
Men jeg synes, det har været meget kendetegnende, at man ikke har været særlig klar i mælet om, hvorfor man vil bevare håneretten og hele tiden kritisere noget frem for at se fremad og selv komme med aktive forslag til, hvad vi kan gøre ud over alt det, regeringen har sat i gang, og alle de gode ideer til at løfte indsatsen, vi har fået fra nogle af partierne.
Lad mig så komme videre til det mere positive.
Jeg er utrolig glad for, at der er så stor opbakning her i Folketinget, ikke mindst til den del af indsatsen, som hører under mit ressortområde.
Jeg har ikke hørt nogen kritisere de fremadrettede initiativer fra politiets side, og jeg synes heller ikke, der er grund til andet end at være meget tilfreds med den strategi, som Rigspolitichefen har fremlagt.
Det eneste, man måske kunne sige, er, at der under debatten er blevet stillet spørgsmål, som mest har været kendetegnet ved, at man er i gang med at sparke åbne døre ind.
Her tænker jeg ikke mindst på de spørgsmål, der er blevet stillet om fokus på kunderne.
Jeg tror, det var fru Pernille Vigsø Bagge, der var meget optaget af det, og også Det Radikale Venstre har været det.
Men man kunne sådan set bare have taget politiets strategi, altså det, vi diskuterer her.
Det fremgår af den sidste side: Der skal ligeledes være grund til at fokusere på kunderne, f.eks. ved at skabe de nødvendige rammer og forudsætninger for, at disse anonymt kan anmelde tilfælde, hvor der er mistanke om rufferi og kvindehandel.
Det indebærer, at et muligt virkemiddel er at anmelde selve markedsføringen som et taktisk værktøj til at målrette politiindsatsen og måske endda formå udbydere af markedsføringsmedier til at støtte politiets indsats på dette område.
Citat slut.
Det, der er blevet spurgt om og spurgt om, kunne man altså egentlig have læst sig til, inden debatten startede, og derfor er mit budskab, at jeg faktisk tror, vi er mere enige, end debatten egentlig har givet udtryk for.
På mange, mange områder ved vi jo godt, hvilke virkemidler der kan tages i brug for at stresse både kunderne og dem, der markedsfører produkterne, og i hvert fald gøre dem meget aktive og få dem til at fokusere på den store opgave, som vi alle sammen gerne vil medvirke til at løse endnu bedre end i dag, nemlig at forhindre bagmændene i at etablere menneskehandel.
Derfor vil jeg også sige, at det er klart, at der venter en stor opgave fremover.
Det løfte kan jeg ikke give i dag, men jeg kan sige til fru Kirsten Brosbøl, at jeg allerede nu gerne vil opstille nogle pejlemærker for, hvordan vi skal vurdere politiets indsats et år frem.
Så vil jeg også sige til fru Kirsten Brosbøl og ordførerne for de øvrige partier, som er en del af den nye flerårsaftale, at planen er, at vi i det tidlige forår, marts-april, indkalder alle partierne til at diskutere udmøntningsplanen med Rigspolitichefen, så vi kan få sat lidt flere pejlemærker for, hvornår vi vil måle indsatsen.
I den forbindelse kan jeg i hvert fald sige i dag, at den 1. januar 2007 starter registreringen af politiets indsats mod prostitutionens bagmænd i politiets elektroniske tidsregistreringssystem, så her begynder år nul for, hvad der bliver gjort.
Den 1. juli 2007 skal der ske en indberetning til rigspolitiet fra politikredsene om opgaver og ansvarsfordeling i relation til den politimæssige indsats og oplysninger om ledende kontaktpersoner, og den 1. oktober 2007 vil der ske indberetning til rigspolitiet fra politikredsene om de lokale strategier og handlingsplaner og om iværksættelse af kvartalsvise indberetninger fra politikredsene om kontrolbesøg, iværksatte efterforskninger osv.
Ved udgangen af 2007 skal samtlige politikredse have udarbejdet konkrete efterforskningsoplæg rettet mod prostitutionens bagmænd, have iværksat konkrete efterforskninger mod prostitutionens bagmænd og have gennemført et eller flere kontrolbesøg.
Det er altså en lang liste, men hvis der er ønske om at se noget af det på skrift, er det bare at stille spørgsmål.
Så skal vi nok oversende det, så man kan følge, at processen virkelig bliver skubbet fremad hele tiden.
Jeg vil takke for en, synes jeg, god debat, og jeg vil som sagt understrege, at selv om jeg synes, der måske er blevet gjort lige lovlig meget for, at vi skal være uenige, tror jeg faktisk, at vi på den lange bane, på mange og lange strækninger, faktisk er meget enige om, hvad det er, der skal til.
Det synes jeg vi skal bakke hinanden op i og stå sammen om.